กระทรวงการคลัง ย้ำ ผู้ผ่านเกณฑ์โครงการลงทะเบียนเพื่อสวัสดิการแห่งรัฐ เร่งยืนยันตัวตน เพื่อเริ่มใช้สิทธิสวัสดิการได้ตามวันที่กำหนด
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการยืนยันตัวตนของผู้ที่ผ่านเกณฑ์โครงการลงทะเบียนเพื่อสวัสดิการแห่งรัฐ ปี 2565 ล่าสุด (18 เมษายน 2566) มีผู้ที่ยืนยันตัวตนสำเร็จ จำนวนทั้งสิ้น 13,145,989 ราย และยังมีผู้ที่ไม่ได้ยืนยันตัวตน อีกกว่า 1,419,557 ราย โดยยังคงสามารถยืนยันตัวตนได้ที่ธนาคารกรุงไทย ธนาคารออมสิน และ ธ.ก.ส. ทั้งนี้ หากยืนยันตัวตนสำเร็จภายในวันที่ 26 เมษายน นี้ จะสามารถเริ่มใช้สิทธิได้ตั้งแต่วันที่ 1 พฤษภาคม นี้ เป็นต้นไป จึงขอให้ผู้ผ่านเกณฑ์ที่ยังไม่ได้ดำเนินการยืนยันตัวตน รีบดำเนินการให้แล้วเสร็จ เพื่อรักษาสิทธิสวัสดิการตามโครงการฯนอกจากนี้ สำหรับผู้ลงทะเบียนที่ไม่ผ่านเกณฑ์ขอให้รีบดำเนินการยื่นขออุทธรณ์ภายในวันที่ 1 พฤษภาคม นี้ ผ่านทางเว็บไซต์ https://บัตรสวัสดิการแห่งรัฐ.mof.go.th หรือผ่านหน่วยงานรับลงทะเบียนทั้ง 7 หน่วยงาน โดยข้อมูลจำนวนผู้ยื่นอุทธรณ์ ล่าสุด มีจำนวนทั้งสิ้น 1,247,494 ราย